Document ID: 32007D0565

KOMISIJAS LĒMUMS
(2007. gada 14. augusts)
par dažu tādu vielu neiekļaušanu I, IA vai IB pielikumā Eiropas Parlamenta un Padomes Direktīvai 98/8/EK par biocīdo produktu laišanu tirgū, kas pārbaudāmas atbilstīgi 10 gadu darba programmai, kas minēta šīs direktīvas 16. panta 2. punktā
(izziņots ar dokumenta numuru K(2007) 3846)
(Dokuments attiecas uz EEZ)
(2007/565/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1998. gada 16. februāra Direktīvu 98/8/EK par biocīdo produktu laišanu tirgū (1), un jo īpaši tās 16. panta 2. punkta otro daļu,
tā kā:
(1)
Ar Komisijas 2003. gada 4. novembra Regulu (EK) Nr. 2032/2003 par 10 gadu darba programmas otro fāzi, kas minēta Eiropas Parlamenta un Padomes Direktīvas 98/8/EK 16. panta 2. punktā par biocīdu laišanu tirgū un ar ko groza Regulu (EK) Nr. 1896/2000 (2), tika izveidots novērtējamo aktīvo vielu saraksts, lai tās, iespējams, iekļautu Direktīvas 98/8/EK I, IA vai IB pielikumā.
(2)
Attiecībā uz vairākām vielas/produkta tipa kombinācijām, kas iekļautas minētajā sarakstā, vai nu visi dalībnieki atbilstīgi Regulas (EK) Nr. 2032/2003 8. panta 2. punktam ir pārtraukuši dalību pārbaudes programmā, vai arī ziņotāja dalībvalsts, kura iecelta novērtēšanai, nav saņēmusi pilnīgu dokumentāciju, kas minēta šīs regulas 9. panta 5. punktā šīs regulas V un VIII pielikumā noteiktajā laika periodā.
(3)
Tādēļ Komisija saskaņā ar Regulas (EK) Nr. 2032/2003 8. panta 3. un 4. punktu un 9. panta 5. punktu informēja par to dalībvalstis. Minēto informāciju 2006. gada 14. jūnijā darīja zināmu atklātībai arī elektroniski.
(4)
Trijos mēnešos pēc minētās informācijas elektroniskas publicēšanas neviens uzņēmums vai dalībvalsts neizrādīja interesi iegūt dalībnieka stāvokli saistībā ar attiecīgajām vielām un produktu veidiem.
(5)
Tādēļ uz attiecīgajām vielām un produktu veidiem pārbaudes programma vairs neattiecas un tie nav jāiekļauj Direktīvas 98/8/EK I, IA vai IB pielikumā.
(6)
Šajā lēmumā paredzētie pasākumi ir saskaņā ar Biocīdo produktu pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Šā lēmuma pielikumā norādītās vielas un produktu tipus neiekļauj Direktīvas 98/8/EK I, IA vai IB pielikumā.
2. pants
Regulas (EK) Nr. 2032/2003 4. panta 2. punkta trešās daļas vajadzībām šo lēmumu piemēro nākamajā dienā pēc tā publicēšanas Eiropas Savienības Oficiālajā Vēstnesī.
3. pants
Šis lēmums ir adresēts dalībvalstīm.
Briselē, 2007. gada 14. augustā

Labels: 0
3
1
20